*Projekts*

**Informatīvais ziņojums „Par personas datu izmantošanas praksi tiesību aktos”**

Ministru kabineta 2014. gada 12. augusta sēdē (prot. Nr. 43 41. §) tika izskatīts informatīvais ziņojums „Par Ministru kabineta rīkojuma „Par uzņemšanu Latvijas pilsonībā naturalizācijas kārtībā” publicēšanu” un nolemts Tieslietu ministrijai kopīgi ar Valsts kanceleju izvērtēt personas datu izmantošanu praksi citos tiesību aktos un tieslietu ministram iesniegt jautājumu izskatīšanai Ministru kabinetā.

Izpildot Ministru kabineta 2014. gada 12. augusta sēdes protokola Nr. 43 41. § 4. punktu, Tieslietu ministrija kopīgi ar Valsts kanceleju ir izvērtējusi personas datu izmantošanas praksi citos tiesību aktos un iesniedz izskatīšanai informatīvo ziņojumu par personas datu izmantošanas praksi tiesību aktos.

Vērtējot tiesību aktus, kuros ir apstrādāti personas dati, secināms, ka personas dati tiek ietverti Ministru kabineta rīkojumos.

Ņemot vērā, ka Ministru kabinets apspriež vai izlemj visas lietas, kuras ietilpst tā kompetencē saskaņā ar [Latvijas Republikas Satversmi](http://likumi.lv/ta/id/57980-latvijas-republikas-satversme), starptautisko tiesību normām un likumiem, šajā informatīvajā ziņojumā netiks vērtēts personas datu apstrādes tiesiskais pamats, jo saskaņā ar Fizisko personu datu aizsardzības likuma (turpmāk – FPDAL) 7. panta 3. un 5. punktu personas datu apstrāde ir atļauta, ja datu apstrāde nepieciešama pārzinim likumā noteikto pienākumu veikšanai vai tā ir nepieciešama, lai realizētu publiskās varas uzdevumus. Tā kā Ministru kabineta rīkojumus izdod, lai nodrošinātu Ministru kabinetam noteiktos uzdevumus vai realizētu publiskās varas uzdevumus, ir uzskatāms, ka Ministru kabineta rīkojumu izstrādātāji rīkojas atbilstoši normatīvajos aktos norādītajiem datu apstrādes mērķiem.

Jāvērš uzmanība, ka jebkurai datu apstrādei ir jāatbilst FPDAL, t. sk., pārzinim ir jānodrošina, lai datu apstrāde atbilstu FPDAL 10. panta pirmajai daļai, saskaņā, ar kuru, lai aizsargātu datu subjekta intereses, pārzinis nodrošina:

1) godprātīgu un likumīgu personas datu apstrādi;

2) personas datu apstrādi tikai atbilstoši paredzētajam mērķim un tam nepieciešamajā apjomā;

3) tādu personas datu glabāšanas veidu, kas datu subjektu ļauj identificēt attiecīgā laikposmā, kurš nepārsniedz paredzētajam datu apstrādes mērķim noteikto laikposmu;

4) personas datu pareizību un to savlaicīgu atjaunošanu, labošanu vai dzēšanu, ja personas dati ir nepilnīgi vai neprecīzi saskaņā ar personas datu apstrādes mērķi.

Ņemot vērā minēto, veicot konkrētu datu apstrādi, ir jānosaka mērķis, kāpēc datu apstrāde ir nepieciešama, kā arī jāizvērtē, vai izvirzītais mērķis ir sasniedzams citādākā veidā, proti, veidā, kas pēc iespējas mazāk aizskars personas cilvēktiesības, kā arī jāizvērtē, cik daudz personas datu ir nepieciešams apstrādāt, lai sasniegtu izvirzīto mērķi.

Vērtējot Ministru kabineta rīkojumus no datu aizsardzības viedokļa, var izdalīt divus personas datu apstrādes mērķus, proti, Ministru kabineta locekļu (turpmāk – ministrs) informēšana, lai pieņemtu lēmumu, un Ministru kabineta rīkojuma publicēšana, lai sniegtu informāciju sabiedrībai.

Norādītie mērķi ir atšķirīgi un, lai nodrošinātu šo mērķu sasniegšanu, ir vērtējams apstrādājamo datu apjoms atbilstoši katram mērķim.

Izvērtējot tiesību aktus, kuros tiek publicēti personas dati, tiesību aktus var iedalīt šādās kategorijās:

1. Ministru kabineta rīkojumi, ar kuriem tiek ieceltas amatā amatpersonas un valdes locekļi, kā arī noteikta dalība konkrētā starptautiskā organizācijā vai misijā;

2. Ministru kabineta rīkojumi, kas paredz kompensācijas vai citu sociālo garantiju piešķiršanu no valsts budžeta programmas „Līdzekļi neparedzētiem gadījumiem”;

3. Ministru kabineta rīkojumi, kas paredz personas izdošanu ārvalstij;

4. Ministru kabineta rīkojumi „Par atteikumu atļaut saglabāt Latvijas pilsonību” vai Ministru kabineta rīkojumi „Par atļauju saglabāt Latvijas pilsonību”.

**1.** Vērtējot **Ministru kabineta rīkojumus, ar kuriem tiek ieceltas amatā amatpersonas un valdes locekļi, kā arī noteikta dalība konkrētā starptautiskā organizācijā vai misijā** (turpmāk – Ministru kabineta rīkojums par iecelšanu amatā), apstrādājamais datu apjoms ir atkarīgs no datu apstrādes mērķa. Kā viens no datu apstrādes mērķiem ir ministru informēšana par konkrētu personu, kuru virza konkrētam amatam vai dalībai starptautiskajā organizācijā vai misijā. Lai ministri izvērtētu un pieņemtu lēmumu par konkrētas personas apstiprināšanu, ministriem ir nepieciešams identificēt konkrētu personu. Ņemot vērā, ka Latvijā ir personas ar vienādiem vārdiem un uzvārdiem, tad, lai identificētu konkrēto personu, ir nepieciešams zināt personas kodu. Līdz ar to ministriem, lai pieņemtu lēmumu, ir tiesības zināt personas vārdu, uzvārdu un personas kodu. Šāda datu apstrāde ir atbilstoša FPDAL.

Vērtējot Ministru kabineta rīkojumu par iecelšanu amatā publicēšanu, ir jāvērtē līdzsvars starp personas tiesībām uz savu datu aizsardzību un sabiedrības tiesībām uz informāciju.

Ministru kabineta rīkojuma par iecelšanu amatā publicēšanas mērķis ir informēt sabiedrību, ka attiecībā uz konkrētu personu ir pieņemts Ministru kabineta lēmums un ka persona ieņems konkrētu amatu vai nodrošinās dalību starptautiskā organizācijā vai misijā. Līdz ar to, vērtējot publicitātes nodrošināšanas un sabiedrības informēšanas mērķi, ir nepieciešams vērtēt, vai personas vārda, uzvārda un personas koda apstrāde, publicējot gan Ministru kabineta rīkojuma par iecelšanu amatā projektu, gan Ministru kabineta rīkojumu par iecelšanu amatā, ir nepieciešama, pamatota un samērīga.

Nepastāv strīds par to, vai vispār ir nepieciešams publicēt Ministru kabineta rīkojumus par iecelšanu amatā, bet gan par publicējamo personas datu apjomu. Ņemot vērā, ka personas, kuras ieceļ valsts pārvaldes iestāžu amatos un kuras nodrošina dalību starptautiskajās organizācijās vai misijās, ir amatpersonas, viņu darbībai ir jābūt caurspīdīgai, līdz ar to sabiedrībai ir tiesības zināt par konkrētu personu iecelšanu konkrētā amatā.

Diskutējams jautājums, vai sabiedrībai ir nepieciešams zināt amatā ieceltās amatpersonas personas kodu. Vērtējot Ministru kabineta rīkojuma par iecelšanu amatā projektu un Ministru kabineta rīkojumu par iecelšanu amatā publicēšanu atbilstoši datu aizsardzības prasībām, ir jāņem vērā, ka personas kods, atšķirībā no citiem personas datiem (piemēram, vārda, uzvārda, dzīvesvietas, amata, darba vietas), ir nemainīgs. Turklāt kā viens no personas identificējošiem līdzekļiem ir arī personas vārds un uzvārds. Jāvērš uzmanība, ka sabiedrība, pamatojoties tikai uz Ministru kabineta rīkojumā par iecelšanu amatā esošo informāciju, nevarēs identificēt personas, par kurām Ministru kabinets ir pieņēmis lēmumu, jo sabiedrība nezina katras personas personas kodu. Un līdz ar to mērķis informēt sabiedrību par konkrētu personu iecelšanu amatā vai dalību starptautiskajās organizācijās un misijās ir sasniedzams arī bez personas koda publicēšanas.

Saskaņā ar Oficiālo publikāciju un tiesiskās informācijas likuma (turpmāk – OPTIL) 1. pantu oficiālās publikācijas mērķis ir nodrošināt privātpersonu tiesības būt informētām par savām tiesībām un pienākumiem, reglamentējot tām saistošo tiesību aktu un oficiālo paziņojumu izsludināšanu, publicēšanu, spēkā esamību un pieejamību. Atbilstoši OPTIL 3. panta pirmajai daļai oficiālajā izdevumā publicē ārējos normatīvos aktus, kā arī citus tiesību aktus un oficiālos paziņojumus, ja to publicēšanu šajā izdevumā paredz ārējie normatīvie akti. Saskaņā ar OPTIL 12. panta otro daļu oficiālā izdevuma izdevējs nodrošina publicētās informācijas atbilstību iesniegtajai informācijai. Tādējādi VSIA „Latvijas Vēstnesis” nav dotas pilnvaras lemt, kuru daļu no publicēšanai iesniegtās informācijas publicēt oficiālajā izdevumā un kuru – nē. Līdz ar to šobrīd Ministru kabineta rīkojumus par iecelšanu amatā oficiālajā izdevumā publicē, norādot personas kodu.

Bet OPTIL 7. panta ceturtā daļa noteic, ka Ministru kabineta sēdes protokolu, Ministru kabineta vai Ministru prezidenta rīkojumu publicē oficiālajā izdevumā, izņemot protokolu, rīkojumu vai tā daļu, attiecībā, uz kuru īpaši norādīts, ka tā nav publicējama.

Saskaņā ar OPTIL 11. panta pirmo daļu informācijas iesniedzējs nodrošina, lai publicēšanai iesniegtā informācija atbilstu valsts noslēpuma, ierobežotas pieejamības informācijas un fizisko personu datu aizsardzības prasībām.

Jebkuram tiesību aktam, t.sk. arī Ministru kabineta rīkojumam ir jābūt tiesību akta projekta sākotnējās ietekmes novērtējuma ziņojumam (anotācijai). Saskaņā ar Ministru kabineta 2009. gada 15. decembra instrukcijas Nr.19 „Tiesību akta sākotnējās ietekmes izvērtēšanas kārtība” 3. punktu anotācijas uzdevums ir informēt lēmuma pieņēmējus un ieinteresētās puses par sekām un ietekmi, ko radīs projekts. Tā kā anotācija arī satur informāciju par personu, kura tiks iecelta amatā ar Ministru kabineta rīkojumu par iecelšanu amatā, un ir pieejama ministriem un sabiedrībai, tad ir nepieciešams izvērtēt datu apstrādi ne tikai Ministru kabineta rīkojuma par iecelšanu amatā projektā un Ministru kabineta rīkojumā par iecelšanu amatā, bet arī tā anotācijā.

Lai, no vienas puses, nodrošinātu personas tiesības uz personas datu aizsardzību, no otras puses, lai ministri varētu identificēt personu, kura tiek iecelta amatā, kā arī informētu sabiedrību par konkrētas personas iecelšanu amatā, Ministru kabineta rīkojuma par iecelšanu amatā projekta sagatavotājs Ministru kabineta rīkojuma projektā par iecelšanu amatā un tā anotācijā norādīs konkrētās personas vārdu, uzvārdu un personas kodu, bet Valsts kanceleja tehniski nodrošinās Ministru kabineta rīkojuma par iecelšanu amatā projekta un Ministru kabineta rīkojuma par iecelšanu amatā, kā arī anotācijas publicēšanu bez personas koda.

Proti, Valsts kanceleja tehniski nodrošinās, ka Ministru kabineta rīkojuma par iecelšanu amatā projektu un Ministru kabineta rīkojumu par iecelšanu amatā, kā arī anotāciju ministriem lēmuma pieņemšanai un Ministru prezidentam Ministru kabineta rīkojumu par iecelšanu amatā parakstīšanai sagatavos ar personas, kuru ieceļ amatā, personas kodu, bet Ministru kabineta rīkojuma par iecelšanu amatā projektu, Ministru kabineta rīkojumu par iecelšanu amatā, kā arī anotāciju publicē, nenorādot, personas, kuru ieceļ amatā, personas kodu.

Tādējādi nodrošinās:

1) informāciju ministriem par personu, kuru iecels amatā, jo ministriem būs pieejama personu identificējoša informācija, kas ļaus pieņemt lēmumu par konkrētu personu;

2) personas, kuru ieceļ amatā, personas datu aizsardzību, jo personas datus redzēs tās personas, kuras izstrādā tiesību akta projektu un ministri, lai pieņemtu lēmumu, savukārt sabiedrība uzzinās personas vārdu un uzvārdu, kuru ieceļ konkrētā amatā;

3) sabiedrības informēšanu par personu, kuru ieceļ amatā, jo oficiālajā izdevumā publicēs Ministru kabineta rīkojumu par iecelšanu amatā bez personas koda.

Situācijās, kad persona vēlēsies noskaidrot personas, kura iecelta amatā, personas kodu, persona varēs īstenot savas tiesības uz informāciju, iesniedzot Valsts kancelejā iesniegumu ar pamatojumu, kāpēc personai ir nepieciešams zināt konkrētās personas, kura iecelta amatā, personas kodu. Ja Valsts kanceleja, izvērtējot personas iesniegumā norādīto pamatojumu, secinās, ka personas pieprasījums zināt personas, kura iecelta amatā, personas kodu, ir pamatots, tā izsniegs personai pieprasīto informāciju.

**2. Ministru kabineta rīkojumiem, kas paredz kompensācijas vai citu sociālo garantiju piešķiršanu no valsts budžeta programmas „Līdzekļi neparedzētiem gadījumiem”** (turpmāk – Ministru kabineta rīkojums par kompensāciju), Ministru kabineta rīkojumu pieņem atbilstoši Likumā par budžetu un finanšu vadību un Ministru kabineta 2009. gada 22. decembra noteikumos Nr. 1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus” (turpmāk – noteikumi Nr. 1644) noteiktajai kārtībai. Likuma par budžetu un finanšu vadību 12. panta otrā daļa, kas noteic, ka kārtību, kādā ministrijas, citas centrālās valsts iestādes un pašvaldības sagatavo atsevišķā budžeta programmā „Līdzekļi neparedzētiem gadījumiem” paredzēto līdzekļu pieprasījumu, šā pieprasījuma izskatīšanas kārtību, līdzekļu piešķiršanas kritērijus, šo līdzekļu izlietojuma, uzskaites, kontroles un pārskatu sniegšanas kārtību, kā arī īpašus nosacījumus pašvaldībām reglamentē Ministru kabinets. Noteikumi Nr. 1644 noteic kārtību, kādā ministrijas, citas centrālās valsts iestādes un pašvaldības sagatavo atsevišķā budžeta programmā „Līdzekļi neparedzētiem gadījumiem” paredzēto līdzekļu pieprasījumu, šā pieprasījuma izskatīšanas kārtību, līdzekļu piešķiršanas kritērijus, piešķirto līdzekļu izlietojuma, uzskaites, kontroles un pārskatu sniegšanas kārtību, kā arī īpašus nosacījumus pašvaldībām. Atbilstoši noteikumu Nr. 1644 3. punktam līdzekļus piešķir valsts pamatbudžeta apropriācijās neparedzētiem izdevumiem katastrofu un dabas stihiju seku novēršanai, to radīto zaudējumu kompensēšanai, valsts pārvaldes uzdevumu nodrošināšanai gadījumos, ja netiek izpildītas līgumsaistības un no sadarbības partnera tiek iekasēts vai ieturēts līgumsods vai procentu maksājums par saistību neizpildi, citiem neparedzētiem gadījumiem un valstiski īpaši nozīmīgiem pasākumiem.

Noteikumu Nr. 1644 2. punkts paredz, ka pieprasījums šo noteikumu izpratnē ir tiesību akta projekts, ko normatīvajos aktos noteiktajā kārtībā iesniedz un izskata Ministru kabinetā.

Līdz ar to jebkuru papildu finansējumu, ko piešķir no valsts budžeta programmas „Līdzekļi neparedzētiem gadījumiem”, izskata Ministru kabinetā kā Ministru kabineta rīkojumu. Ņemot vērā, ka Ministru kabineta rīkojumā par kompensāciju un tā anotācijā norāda personas datus (vārds, uzvārds, personas kods), ir nepieciešams izvērtēt šādas informācijas publicēšanas nepieciešamību. Jautājums par to, vai ministriem ir nepieciešams identificēt konkrētu personu, kurai piešķir kompensāciju, nav aktuāls, jo ministriem ir jāidentificē persona, lai pieņemtu lēmumu. Savukārt aktuāls ir jautājums par Ministru kabineta rīkojuma par kompensāciju publicēšanu oficiālajā izdevumā un tīmekļa vietnē www.mk.gov.lv (Ministru kabineta rīkojuma par kompensāciju projekta un tā anotācijas), tādējādi informējot sabiedrību par personu, kura iegūst kompensāciju vai sociālo pabalstu, piešķirtās kompensācijas vai sociālā pabalsta apmēru un iemeslu, kāpēc kompensācija vai sociālais pabalsts ir piešķirts. Jāvērš uzmanība, ka Ministru kabineta rīkojums par kompensāciju attiecas uz konkrētu personu, nevis sabiedrību kopumā. Papildus tam, Ministru kabineta rīkojumu par kompensāciju publicēšana, aizskar personas tiesības uz privātumu, proti, atklāj ne tikai personas vārdu, uzvārdu, personas kodu, bet arī personas finansiālo stāvokli, kā arī kompensācijas izsniegšanas iemeslu, piemēram, radinieka nāve. Informācija par personas finansiālo stāvokli un iemeslu, kāpēc piešķir konkrēto kompensāciju attiecas tikai uz konkrētu personu, nevis sabiedrību kopumā. Līdz ar to izvirzītais mērķis ir jāsasniedz citādākā veidā, proti, veidā, kas pēc iespējas mazāk aizskar personas cilvēktiesības. Lai nodrošinātu personas tiesības uz privātās dzīves neaizskaramību, t. sk. uz personas datu aizsardzību, Ministru kabineta rīkojuma par kompensāciju projektam un Ministru kabineta rīkojumam par kompensāciju, kā arī anotācijai būtu nosakāms ierobežotas pieejamības informācijas statuss. Saskaņā ar Informācijas atklātības likuma 5. panta otrās daļas 4. punktu par ierobežotas pieejamības informāciju uzskatāma informācija par fiziskās personas privāto dzīvi.

Ņemot vērā minēto, iesniedzējam Ministru kabineta rīkojuma par kompensāciju projektam un tā anotācijai ir jānosaka ierobežotas pieejamības informācijas statuss, tādējādi nodrošinot personas tiesības uz privātās dzīves neaizskaramību, t. sk. personas datu aizsardzību.

Lai nodrošinātu sabiedrības informēšanu par valsts budžeta izlietojumu, Ministru kabineta sēdes protokola virsrakstā norādīs, kādam mērķim iztērēta konkrētā naudas summa no valsts budžeta līdzekļiem. Tādējādi nodrošinot personas tiesības uz informāciju par valsts budžeta līdzekļu izlietojumu.

**3. Ministru kabineta rīkojums, kas paredz personas izdošanu ārvalstīm** (turpmāk – Ministru kabineta rīkojums par izdošanu). Tāpat kā attiecībā uz iepriekš minētajiem Ministru kabineta rīkojumiem, lai ministri pieņemtu lēmumu par konkrētas personas izdošanu ārvalstīm, ministriem ir nepieciešams identificēt personu. Līdz ar to nav aktuāls jautājums par ministriem nepieciešamo datu apjomu lēmuma pieņemšanai par konkrētas personas izdošanu ārvalstij, bet gan par Ministru kabineta rīkojuma par izdošanu apstrādājamo datu apjomu un publicēšanu, kā arī tā anotācijā esošo personas datu apstrādi.

Ministru kabineta rīkojumu izdod, pamatojoties uz Kriminālprocesa likuma 708. panta otro daļu, kas noteic, ka lēmumu par personas izdošanu ārvalstij pēc tieslietu ministra ierosinājuma pieņem Ministru kabinets. Kriminālprocesa likums nenoteic tiesību akta formu personas izdošanai ārvalstīm, bet gan noteic, ka ir jāpieņem lēmums. Lēmumu par personas izdošanu ārvalstīm pieņemt Ministru kabineta rīkojuma formā.

Lai izvērtētu Ministru kabineta rīkojuma par izdošanu projekta, Ministru kabineta rīkojuma par izdošanu, kā arī anotācijas publicēšanas nepieciešamību, ir jāņem vērā Ministru kabineta rīkojuma mērķis. Ministru kabineta rīkojuma mērķis ir noteikt, vai Latvijas Republika izdod konkrētu personu ārvalstij kriminālvajāšanai, tiesāšanai vai sprieduma izpildei, ja saņemts pagaidu apcietinājuma lūgums vai ārvalsts lūgums izdot šo personu par nodarījumu, kas saskaņā ar Latvijas un ārvalsts likumiem ir noziedzīgs. Līdz ar to Ministru kabinets lemj par tiesiskajām sekām, kas var iestāties personai, tādējādi ietekmējot konkrētas personas privāto dzīvi.

Saskaņā ar Kriminālprocesa likuma 704. panta pirmo daļu Ģenerālprokuratūra, saņēmusi ārvalsts lūgumu par personas izdošanu, uzsāk tā pārbaudi. Līdz ar to informācija par ārvalsts tiesiskās palīdzības lūgumu ir noteikta subjekta (proti, prokurora) rīcībā, lai veiktu darbības, kas noteiktas Kriminālprocesa likumā, un pieņemtu lēmumu par konkrētas personas izdošanu vai neizdošanu ārvalstij. Papildus tam Kriminālprocesa likuma 708. panta ceturtā daļa noteic, ka par pieņemto lēmumu Tieslietu ministrija informē izdodamo personu, attiecīgo ārvalsti un Ģenerālprokuratūru. Līdz ar to ir secināms, ka persona par Ministru kabineta lēmumu ir jāinformē personīgi un tāpēc nav nepieciešama Ministru kabineta rīkojuma publicēšana.

Līdz ar to Ministru kabineta rīkojuma par izdošanu projekta, Ministru kabineta rīkojuma par izdošanu, kā arī anotācijas publicēšanas mērķis nav informēt personu par Ministru kabineta lēmumu, bet gan to publicē saskaņā ar OPTIL, lai nodrošinātu sabiedrības informēšanu par Ministru kabineta pieņemtajiem tiesību aktiem. Ministru kabineta rīkojums rada tiesiskas sekas konkrētai personai, nevis sabiedrībai kopumā. Aktualizējas jautājums, vai sabiedrībai ir jāzina izdodamās personas dati, ja Ministru kabineta rīkojums par personas izdošanu ir vērsts uz tiesisku seku radīšanu konkrētai personai.

Saskaņā ar Kriminālprocesa likuma 674. panta pirmo daļu krimināltiesisko sadarbību regulē Kriminālprocesa likuma 2. pantā noteiktie kriminālprocesa tiesību avoti, proti, Latvijas Republikas Satversme, starptautiskās tiesību normas un Kriminālprocesa likums.

Papildus tam FPDAL 12. pants noteic, ka personas datus, kuri attiecas uz noziedzīgiem nodarījumiem, sodāmību krimināllietās, kā arī uz tiesas nolēmumu vai tiesas lietas materiāliem, drīkst apstrādāt tikai likumā noteiktās personas un likumā noteiktajos gadījumos.

Lai izvērtētu sabiedrības informēšanas nepieciešamību, ir jāvērtē, vai Latvijā notiekošā kriminālprocesā krimināllietas materiāli ir sabiedrībai pieejama informācija.

Atbilstoši Kriminālprocesa likuma 375. pantam kriminālprocesa laikā krimināllietā esošie materiāli ir izmeklēšanas noslēpums un ar tiem drīkst iepazīties amatpersonas, kuras veic kriminālprocesu, kā arī personas, kurām minētās amatpersonas attiecīgos materiālus uzrāda šajā likumā paredzētajā kārtībā. Pēc kriminālprocesa pabeigšanas un galīgā nolēmuma stāšanās spēkā ar krimināllietas materiāliem drīkst iepazīties tiesu, prokuratūras un izmeklēšanas iestāžu darbinieki, personas, kuru tiesības bija aizskartas konkrētajā kriminālprocesā, kā arī personas, kuras veic zinātnisko darbību. Visi galīgie nolēmumi krimināllietās, nodrošinot ar likumiem noteiktās informācijas aizsardzību, ir pieejami publiski. Informāciju par kriminālprocesā iesaistīto personu (izņemot personu, kurai ir tiesības uz aizstāvību) dzīvesvietu un telefona vai cita sakaru līdzekļa numuru (adresi) uzglabā atsevišķā uzziņā, kas pievienota krimināllietai, un ar to var iepazīties tikai amatpersonas, kuras veic kriminālprocesu. Personas, kuras iesaistītas kriminālprocesā un kurām ir tiesības iepazīties ar krimināllietas materiāliem, rakstveidā brīdina par pienākumu glabāt valsts noslēpumu un par atbildību, kas paredzēta par valsts noslēpuma izpaušanu. Valsts noslēpumu saturošu dokumentu kopiju izgatavošana nav pieļaujama.

Ņemot vērā minēto, secināms, ka Kriminālprocesa likumā ir ietverts noteikts personu loks, kurām ir tiesības iegūt krimināllietā esošo informāciju gan kriminālprocesa laikā, gan pēc kriminālprocesa pabeigšanas un galīgā nolēmuma stāšanās spēkā. Turklāt spriedumus krimināllietās, kurus publicē anonimizē, lai nodrošinātu personas tiesības uz privāto dzīvi, t. sk. uz personas datu aizsardzību. Izdošanas lūgums un tam pievienotie materiāli satur tādu informāciju kā, piemēram, informāciju par izdodamās personas identitāti un iespējamo atrašanās vietu, informāciju par noziedzīga nodarījuma faktiem un lietas procesuālo vēsturi, lēmuma par apcietinājuma piemērošanu kopiju vai notiesājoša sprieduma kopiju, lēmuma par personas atzīšanu par aizdomās turēto vai saukšanu pie kriminālatbildības kopiju, tā likuma panta tekstu, pēc kura persona tiek turēta aizdomās vai saukta pie kriminālatbildības vai notiesāta, informāciju, kas var palīdzēt identificēt personu u.c. Ņemot vērā, ka tiesiskās palīdzības lūgums un no tā izrietošās darbības un sastādītos dokumentus var pielīdzināt krimināllietas materiāliem, šiem dokumentiem nav jābūt pieejamiem sabiedrībai. Tie rada tiesiskas sekas konkrētai personai, nevis sabiedrībai kopumā. Turklāt normatīvajos aktos ir stingri reglamentēts to personu loks, kurām ir tiesības saņemt informāciju par sodītajām personām. Saskaņā ar Sodu reģistra likuma 19. pantu privātpersonai ir tiesības pieprasīt un saņemt ziņas no Sodu reģistra tikai par sevi, kā arī normatīvajos aktos konkrēti norādītos gadījumos un apjomā — par citu reģistrā iekļauto informāciju. Papildus tam attiecībā uz spriedumu publicēšanu Eiropas Tiesnešu konsultatīvās padomes 12. plenārsēdē 2011. gada 9. novembrī viedoklis jau izteikts un publicēts „Tiesiskums un informāciju tehnoloģijas”. Tajā teikts, ka internetā jābūt pieejamai tiesu praksei vai vismaz būtiskākajiem un nozīmīgākajiem tiesu spriedumiem. Tiem jābūt: 1) bezmaksas; 2) brīvi pieejamiem; 3) apstrādātiem, ņemot vērā personas datu aizsardzības prasības.”[[1]](#footnote-1)

Vērtējot Ministru kabineta rīkojuma par izdošanu projekta, Ministru kabineta rīkojuma par izdošanu, kā arī anotācijas publicēšanas nepieciešamību, jānorāda, ka Ministru kabineta rīkojums par izdošanu attiecas uz konkrētu personu un Ministru kabineta rīkojums par izdošanu radīs tiesiskas sekas personai, nevis sabiedrībai kopumā. Turklāt jāņem vērā, ka arī kriminālprocesa laikā pieņemtie lēmumi, izņemot galīgie nolēmumi kriminālprocesā, kuri noformēti atbilstoši normatīvo aktu prasībām par personas datu aizsardzību, un krimināllietas materiāli attiecas un ir pieejami tikai konkrētām likumā noteiktām personām.

Līdz ar to pašreiz Ministru kabineta rīkojuma par izdošanu projekta, Ministru kabineta rīkojuma par izdošanu un anotācijas publicēšana nav atbilstoša datu aizsardzības prasībām, jo atklāj personas datus – vārdu, uzvārdu, personas kodu, dzimšanas datumu, dzimšanas vietu, kā arī informāciju, ka Ministru kabineta rīkojumā par izdošanu minētā persona, iespējams, ir izdarījusi noziedzīgu nodarījumu.

Ņemot vērā minēto, Ministru kabineta rīkojuma par izdošanu projektam, Ministru kabineta rīkojumam par izdošanu, kā arī anotācijai un citiem pievienotajiem dokumentiem ir nosakāms ierobežotas pieejamības informācijas statuss atbilstoši Informācijas atklātības likuma 5. panta otrās daļas 4. punktam, lai nodrošinātu personas tiesības uz privātās dzīves neaizskaramību, t. sk. personas datu aizsardzību. Ierobežotas pieejamības statusu Ministru kabineta rīkojuma par izdošanu projektam, Ministru kabineta rīkojumam par izdošanu, kā arī anotācijai un citiem pievienotajiem dokumentiem nosaka tiesību akta projekta izstrādātājs.

**4. Ministru kabineta rīkojums „Par atteikumu atļaut saglabāt Latvijas pilsonību” vai Ministru kabineta rīkojums „Par atļauju saglabāt Latvijas pilsonību”.**

Attiecībā uz šo Ministru kabineta rīkojuma veidu tāpat kā Ministru kabineta rīkojumam „Par uzņemšanu Latvijas pilsonībā naturalizācijas kārtībā” ir jānosaka ierobežotas pieejamības statuss (pamatojums norādīts informatīvajā ziņojumā „Par Ministru kabineta rīkojuma „Par uzņemšanu Latvijas pilsonībā naturalizācijas kārtībā” publicēšanu”, izskatīts Ministru kabineta 2014. gada 12. augusta sēdē (prot. Nr. 43 41. §)), jo minētie Ministru kabineta rīkojumi rada tiesiskas sekas konkrētai personai, nevis sabiedrībai kopumā.

Lai nodrošinātu sabiedrības informēšanu un personas tiesības uz datu aizsardzību attiecībā uz Ministru kabineta rīkojumiem par uzņemšanu Latvijas pilsonībā naturalizācijas kārtībā, Ministru kabineta 2014. gada 12. augusta sēdes protokollēmuma (prot. Nr. 43 41. §)) 2. punkts noteic, ka Iekšlietu ministrijai, sagatavojot iesniegšanai Ministru kabinetā rīkojumu projektus par uzņemšanu Latvijas pilsonībā naturalizācijas kārtībā, tiesību akta projektam noteikt ierobežotas pieejamības statusu. Atbilstoši protokollēmuma 3.punktam Valsts kancelejai Ministru kabineta rīkojumu (tai skaitā rīkojuma projektu) par uzņemšanu Latvijas pilsonībā naturalizācijas kārtībā nepublicēt attiecīgi tīmekļa vietnē [www.mk.gov.lv](http://www.mk.gov.lv) un oficiālajā izdevumā „Latvijas Vēstnesis”.

Tieslietu ministrs Dzintars Rasnačs

27.04.2015. 13:45

3347

D.Voitiņa

67046135, Dana.Voitina@tm.gov.lv

1. I.Kucina. Tiesu prakses publicēšana kā viens no tiesas atvērtības instrumentiem. Jurista Vārds. 01.07.2014. Nr. 25 (827) Pieejams <http://www.juristavards.lv/doc/264753-tiesu-prakses-publicesana-ka-viens-no-tiesas-atvertibas-instrumentiem/> [↑](#footnote-ref-1)